## Metrovalencia ha oferit 136 dies de servicis especials en 2025 per a facilitar la mobilitat a 68 esdeveniments de fires, Falles, festes i competicions esportives

*** Els desplaçaments a Fira València per a cobrir 48 actes en 105 dies ha suposat el major esforç juntament amb les cinc jornades de 24 hores durant les Falles
* S’han fet servicis nocturns tots els caps de setmana i vespres de festiu des d’agost després de recuperar-los després de la dana**

Metrovalencia ha oferit durant 2025 un total de 136 dies de servicis especials, més d’una de cada tres jornades, per a facilitar la mobilitat dels usuaris que han volgut desplaçar-se fins a algun dels 68 esdeveniments de distinta índole que s’han organitzat en Fira València, Falles, festes locals o religioses i competicions esportives.

El major nombre de jornades amb servicis especials, 131, van ser a causa del desplaçament de passatgers fins a Fira València en algun dels 48 certàmens, congressos, espectacles, exàmens i fins i tot la prova de captació de concursants d’Operación Triunfo que esta institució va acollir durant 2025. Esta activitat ha suposat més d’una jornada de servicis especials de cada quatre de l’any, ja que s’han programat tramvies al recinte firal el 28,76 % dels dies de l’any.

El mes que més servicis especials ha programat Metrovalencia ha sigut novembre, en concret 16 dies, a fi de facilitar la mobilitat dels onze esdeveniments que es van congregar en este mes. A continuació s’han situat maig i octubre, amb 13 dies amb circulacions extraordinàries, encara que en maig es van organitzar 6 esdeveniments en Fira València i en octubre només tres, però de més duració.

**Competicions esportives**

Les diferents competicions esportives també han estat presents en el disseny dels servicis especials. D’esta manera, la marató i la mitja marató, així com el futbol del València CF i el Llevant UD fora del cap de setmana, han originat deu circulacions extraordinàries, entre les quals destaca el partit de la Nations League entre Espanya i Països Baixos.

Cal destacar que en estes dades no s’inclouen els servicis nocturns de caps de setmana i vespres de festius que en 2025 es van posar en marxa l’1 d’agost a causa de la suspensió de les circulacions pels efectes de la dana. En la segona mitat de l’any, la majoria dels partits de futbol es van atendre amb este servici nocturn.

**Falles**

Però el major esforç en servicis especials, com tots els anys, s’ha produït amb la celebració de les Falles, quan es van combinar en nou dies els trajectes específics per a desplaçar-se fins a les mascletades, els castells de focs artificials i la tradicional ofrena de flors, amb el condicionant que, des de la nit del 15 de març fins a la matinada del 20, els servicis de metro i tramvia van funcionar de manera ininterrompuda, 24 hores al dia.

Van ser cinc jornades de servici ininterromput i diferents reforços en els dos caps de setmana anteriors als dies principals de les festes en les quals es va fer un important esforç tècnic i humà a causa de les carències provocades per la riuada, que es van intentar esmenar amb servicis alternatius d’autobús amb origen i destinació a Paiporta, Picanya, Torrent i Picassent, en estar tallada la circulació ferroviària entre València Sud i Castelló.

**Sant Joan i festes locals**

Altres servicis especials que es van prestar durant l’any passat per a cobrir els citats 68 esdeveniments que es van produir a València i la seua àrea metropolitana van ser els programats per a la nit de Sant Joan, del 23 al 24 de juny, el Festival de Pirotècnia de la festivitat del 9 d’Octubre, la festivitat de la Mare de Déu dels Desemparats, el ball de disfresses de Rafelbunyol, les festes de Bétera i la Gran Fira de València en juliol.

Quant als servicis especials que van ser de 24 hores, cinc dies ho van ser en Falles i un en la nit de Sant Joan i Rafelbunyol.

Fecha: 05/01/2026